b"\n_START_ARTICLE_\nMe\xc8\x99terul Manole (oper\xc4\x83 rock)\n_START_PARAGRAPH_\nMe\xc8\x99terul Manole a fost un proiect de oper\xc4\x83-rock al forma\xc8\x9biei Phoenix, \xc3\xaenceput \xc3\xaen anul 1972 \xc8\x99i cristalizat \xc3\xaen 1973, \xc3\xaens\xc4\x83 needitat niciodat\xc4\x83 pe disc din cauza cenzurii din perioada comunist\xc4\x83. Versurile operei au fost scrise de c\xc4\x83tre Victor C\xc3\xa2rcu, lui apar\xc8\x9bin\xc3\xa2ndu-i \xc8\x99i indica\xc8\x9biile scenice. Dac\xc4\x83 s-ar fi concretizat, Me\xc8\x99terul Manole ar fi reprezentat prima oper\xc4\x83 rock rom\xc3\xa2neasc\xc4\x83, cu scenariu, costume, coruri \xc8\x99i actori. Proiectul a fost reluat de Josef Kappl \xc3\xaen 2008, \xc3\xaen afara contextului Phoenix, fiind finalizat \xc3\xaen 2013, c\xc3\xa2nd a avut loc premiera.\n_START_SECTION_\n\xc3\x8enceputuri \xc8\x99i cenzur\xc4\x83\n_START_PARAGRAPH_\nDespre \xc3\xaenceputurile operei rock Me\xc8\x99terul Manole, Nicolae Covaci declara \xc3\xaentr-un interviu luat dup\xc4\x83 2000:_NEWLINE_\xe2\x80\x9e\xc2\xabMe\xc8\x99terul Manole\xc2\xbb s-a pornit prin '72. \xc3\x8en '73 am avut un dosar f\xc4\x83cut, trebuia s\xc4\x83 fie o chestie gigantic\xc4\x83. \xc8\x98i s-a r\xc4\x83t\xc4\x83cit. Materialul \xe2\x80\x93 noi, iste\xc8\x9bi cum am fost \xe2\x80\x93 scris frumos la ma\xc8\x99in\xc4\x83, \xc3\xaempachetat cu schi\xc8\x9be, cu desene, l-am dat la Comitetul jude\xc8\x9bean, la Cultur\xc4\x83, spre aprobare. Nu l-am primit \xc3\xaenapoi niciodat\xc4\x83. Mi-a spus Mircea Baniciu c\xc4\x83 el \xc3\xael posed\xc4\x83, c\xc4\x83 l-a primit nu demult, nu \xc8\x99tie nici el de unde \xc3\xael are. \xe2\x80\x9d_NEWLINE_\xe2\x80\x94Nicolae Covaci_NEWLINE_Din cauz\xc4\x83 c\xc4\x83 autorit\xc4\x83\xc8\x9bile jude\xc8\x9bene de la Timi\xc8\x99oara au re\xc8\x9binut dosarul ce con\xc8\x9binea textele lui Victor C\xc3\xa2rcu \xc8\x99i schi\xc8\x9bele lui Valeriu Sepi, proiectul a fost abandonat de forma\xc8\x9bie. O singur\xc4\x83 pies\xc4\x83 din aceast\xc4\x83 oper\xc4\x83 rock a fost editat\xc4\x83 pe disc. Este vorba despre \xe2\x80\x9eMe\xc8\x99terul Manole, uvertur\xc4\x83\xe2\x80\x9d, compozi\xc8\x9bie a lui Nicolae Covaci pe versurile baladei populare Monastirea Arge\xc8\x99ului, publicat\xc4\x83 pe un disc EP \xc3\xaen anul 1973, al\xc4\x83turi de \xe2\x80\x9eMam\xc4\x83, mam\xc4\x83\xe2\x80\x9d \xc8\x99i \xe2\x80\x9eTe \xc3\xaentreb pe tine, soare...\xe2\x80\x9d, melodii provenite din perioada \xe2\x80\x9ebeat\xe2\x80\x9d a forma\xc8\x9biei._NEWLINE_\xe2\x80\x9e\xc2\xabMe\xc8\x99terul Manole\xc2\xbb fusese g\xc3\xa2ndit\xc4\x83 s\xc4\x83 fie o \xc2\xaboper\xc4\x83-rock\xc2\xbb adev\xc4\x83rat\xc4\x83, cu un \xc3\xaentreg scenariu, cu o concep\xc8\x9bie \xc8\x99i o dramaturgie mult mai vaste dec\xc3\xa2t orice produsesem anterior. Urmau s\xc4\x83 participe coruri, actori, dansatori, nemaifiind vorba de o simpl\xc4\x83 desf\xc4\x83\xc8\x99urare de melodii ca la \xc2\xabCei ce ne-au dat nume\xc2\xbb. (...) Din melodia \xc2\xabMe\xc8\x99terul Manole\xc2\xbb, piesa de baz\xc4\x83 a acestei \xc2\xabopere-rock\xc2\xbb, am selec\xc8\x9bionat doar o parte \xc8\x99i am f\xc4\x83cut un c\xc3\xa2ntec de sine st\xc4\x83t\xc4\x83tor. Ad\xc4\x83ug\xc3\xa2nd alte dou\xc4\x83 piese, am produs din nou un \xc2\xabmaxi-single\xc2\xbb. Acesta se numea \xc2\xabMe\xc8\x99terul Manole\xc2\xbb \xc8\x99i con\xc8\x9binea, pe l\xc3\xa2ng\xc4\x83 piesa omonim\xc4\x83, \xc2\xabMam\xc4\x83, mam\xc4\x83\xc2\xbb \xc8\x99i \xc2\xabTe \xc3\xaentreb pe tine, soare\xc2\xbb. (...) Nu aveam suficient material pentru un LP, dar doream s\xc4\x83 sus\xc8\x9binem apari\xc8\x9bia regulat\xc4\x83 a discurilor \xc2\xabPhoenix\xc2\xbb. \xe2\x80\x9d_NEWLINE_\xe2\x80\x94Nicolae Covaci - Phoenix, \xc3\xaens\xc4\x83 eu...''_NEWLINE_\xc3\x8entr-o recenzie despre discul ap\xc4\x83rut \xc3\xaen 1973, criticul muzical Mihai Pl\xc4\x83m\xc4\x83deal\xc4\x83 spunea:_NEWLINE_\xe2\x80\x9ePiesa \xc2\xabMe\xc8\x99terul Manole\xc2\xbb este marea realizare a single-ului, pentru cum a fost compus\xc4\x83 \xc8\x99i c\xc3\xa2ntat\xc4\x83, dar \xc8\x99i pentru ce reprezint\xc4\x83. Nu seam\xc4\x83n\xc4\x83 cu nimic din ce fusese f\xc4\x83cut \xc3\xaenainte \xc3\xaen rock-ul autohton; nu seam\xc4\x83n\xc4\x83 cu nimic f\xc4\x83cut \xc3\xaen afara \xc8\x9b\xc4\x83rii. O parte din for\xc8\x9ba acestei lucr\xc4\x83ri, numit\xc4\x83 pe copert\xc4\x83 \xc2\xabuvertur\xc4\x83\xc2\xbb, const\xc4\x83 \xc3\xaen inspira\xc8\x9bia folcloric\xc4\x83, dar o alt\xc4\x83 bun\xc4\x83 parte \xc3\xae\xc8\x99i are izvorul \xc3\xaen modul \xc3\xaen care a fost speculat\xc4\x83 aceast\xc4\x83 inspira\xc8\x9bie prin transpunerea \xc3\xaen limbaj rock. Compozi\xc8\x9bia p\xc4\x83streaz\xc4\x83 geniul motivului popular, iar tema melodic\xc4\x83 pur \xc8\x99i simplu viabilizeaz\xc4\x83 structura \xc3\xaentregului. \xe2\x80\x9d_NEWLINE_\xe2\x80\x94Mihai Pl\xc4\x83m\xc4\x83deal\xc4\x83, Muzici \xc8\x99i faze, 20 februarie 2006_NEWLINE_Mult mai t\xc3\xa2rziu, aceast\xc4\x83 pies\xc4\x83-uvertur\xc4\x83 a fost re\xc3\xaenregistrat\xc4\x83 de Nicolae Covaci \xc3\xaentr-o componen\xc8\x9b\xc4\x83 diferit\xc4\x83 a Phoenix-ului (ce \xc3\xaei includea pe Tavi Colen \xc8\x99i Alin Oprea de la Talisman). Aceast\xc4\x83 versiune nou\xc4\x83 (din care a fost t\xc4\x83iat\xc4\x83 ultima strof\xc4\x83) a ap\xc4\x83rut pe albumul \xc3\x8en umbra marelui urs, lansat \xc3\xaen 2000 \xc8\x99i reeditat \xc3\xaen 2003.\n_START_SECTION_\nPublicarea operei\n_START_PARAGRAPH_\n\xc3\x8en februarie 2007, manuscrisul original al operei, \xc3\xaempreun\xc4\x83 cu o prefa\xc8\x9b\xc4\x83 scris\xc4\x83 de autor \xc8\x99i schi\xc8\x9bele originale ale lui Valeriu Sepi au fost publicate la o editur\xc4\x83 german\xc4\x83. Prefa\xc8\x9ba ofer\xc4\x83 mai multe informa\xc8\x9bii despre geneza operei \xc8\x99i con\xc8\x9bine o analiz\xc4\x83 calitativ\xc4\x83 \xe2\x80\x9ela rece\xe2\x80\x9d a sa, dintr-o perspectiv\xc4\x83 mai matur\xc4\x83 cu 34 de ani._NEWLINE_Josef Kappl, membru Phoenix \xc8\x99i participant la \xc3\xaencercarea de realizare a operei \xc3\xaen anii '70, considera libretul ca fiind pierdut definitiv, \xc8\x99tiind c\xc4\x83 a existat un singur exemplar, iar acesta fusese re\xc8\x9binut de cenzorii regimului comunist. Muzicianul avea s\xc4\x83 ofere ulterior c\xc3\xa2teva detalii despre cum a fost posibil\xc4\x83 publicarea libretului:_NEWLINE_\xe2\x80\x9e\xc3\x8en 2007, \xc3\xaentr-un mesaj pe internet, aflasem c\xc4\x83 Victor C\xc3\xa2rcu a scos o c\xc4\x83rticic\xc4\x83 \xc3\xaen Germania, la o editur\xc4\x83, cu libretul operei \xc2\xabMe\xc8\x99terul Manole\xc2\xbb. Bine\xc3\xaen\xc8\x9beles c\xc4\x83 am intrat pe Amazon \xc8\x99i am g\xc4\x83sit \xc3\xaenc\xc4\x83 dou\xc4\x83 exemplare, pe care le-am cump\xc4\x83rat imediat. Dup\xc4\x83 care \xc3\xael sun pe Victor C\xc3\xa2rcu \xc8\x99i, cu ocazia asta, mi-a spus povestea. Lucr\xc3\xa2nd la teatrul din Karlsruhe, acolo unde s-a stabilit el, ca regizor, a venit \xc3\xaentr-o zi un t\xc3\xa2n\xc4\x83r cu o map\xc4\x83 sub bra\xc8\x9b \xc8\x99i i-a zis: \xc2\xabDumneavoastr\xc4\x83 sunte\xc8\x9bi Victor C\xc3\xa2rcu? Lua\xc8\x9bi mapa aceasta, dar s\xc4\x83 nu pune\xc8\x9bi nici o \xc3\xaentrebare.\xc2\xbb A luat mapa, b\xc4\x83iatul s-a dus, nu l-a mai v\xc4\x83zut niciodat\xc4\x83. A deschis \xc8\x99i n-a crezut ce i-au v\xc4\x83zut ochii: era lucrarea lui, a\xc8\x99a cum a scris-o el, \xc3\xaen original. \xe2\x80\x9d_NEWLINE_\xe2\x80\x94Josef Kappl\n_START_SECTION_\nReluarea operei de Josef Kappl \xc8\x99i Mircea Baniciu\n_START_PARAGRAPH_\n\xc3\x8en anul 2007, solistul vocal Mircea Baniciu p\xc4\x83r\xc4\x83se\xc8\x99te definitiv Phoenix-ul, urmat, \xc3\xaen 2008, de basistul Josef Kappl. \xc3\x8en acest context, cei doi muzicieni \xc3\xaencep o colaborare marcat\xc4\x83 de un spectacol sus\xc8\x9binut la Sala Palatului din Bucure\xc8\x99ti pe data de 3 decembrie 2008 \xc8\x99i de lansarea unui CD maxi-single intitulat Pe Arge\xc8\x99 \xc3\xaen jos. Discul con\xc8\x9bine piesa omonim\xc4\x83, \xc3\xaen trei variante de interpretare. Aceasta este compus\xc4\x83 de Kappl, pe versurile baladei Monastirea Arge\xc8\x99ului, culeas\xc4\x83 de Vasile Alecsandri \xc3\xaen anul 1874. Totodat\xc4\x83, piesa reprezint\xc4\x83 o avanpremier\xc4\x83 pentru opera Me\xc8\x99terul Manole, la care Kappl a re\xc3\xaenceput s\xc4\x83 lucreze la sf\xc3\xa2r\xc8\x99itul lui 2008. Pe coperta spate a discului apare urm\xc4\x83torul text:_NEWLINE_\xe2\x80\x9e\xc2\xabPe Arge\xc8\x99 \xc3\xaen jos\xc2\xbb este piesa de titlu a operei rock \xc2\xabMe\xc8\x99terul Manole\xc2\xbb scris\xc4\x83 de Victor C\xc3\xa2rcu \xc3\xaen anii '70. La realizarea p\xc4\x83r\xc8\x9bii muzicale a acestei opere rock s-a angajat Josef Kappl, \xc3\xaempreun\xc4\x83 cu colegul s\xc4\x83u Mircea Baniciu. Aceast\xc4\x83 pies\xc4\x83 reprezint\xc4\x83 piatra de temelie \xc8\x99i totodat\xc4\x83 simbolul reunirii \xc3\xaentr-o colaborare artistic\xc4\x83 de mare \xc3\xaensemn\xc4\x83tate \xc3\xaentre trei prieteni vechi: Victor C\xc3\xa2rcu, Mircea Baniciu \xc8\x99i Josef Kappl. \xe2\x80\x9d_NEWLINE_\xe2\x80\x94Mircea Baniciu \xc8\x99i Josef Kappl_NEWLINE_Ini\xc8\x9bial, \xe2\x80\x9ePe Arge\xc8\x99 \xc3\xaen jos\xe2\x80\x9d, al\xc4\x83turi de alte compozi\xc8\x9bii, precum \xe2\x80\x9eRug\xc4\x83ciune c\xc4\x83tre Domnul\xe2\x80\x9d, urmau s\xc4\x83 fac\xc4\x83 parte din materialul unui album programat s\xc4\x83 apar\xc4\x83 \xc3\xaen 2009, sub titulatura Baniciu & Kappl._NEWLINE_\xe2\x80\x9eEste un proiect de ultima or\xc4\x83, pe care nu l-a\xc8\x99 fi v\xc4\x83zut posibil \xc3\xaen urm\xc4\x83 cu un an, poate nici \xc3\xaen urm\xc4\x83 cu trei luni. Ioji mi-a f\xc4\x83cut propunerea de a realiza \xc3\xaempreun\xc4\x83 o oper\xc4\x83 rock bazat\xc4\x83 pe legenda Me\xc8\x99terului Manole. Am acceptat cu mare bucurie, iar piesa pe care o facem cadou tuturor spectatorilor este prima finalizat\xc4\x83 de pe acest nou album. \xe2\x80\x9d_NEWLINE_\xe2\x80\x94Mircea Baniciu_NEWLINE_Apari\xc8\x9bia acestui album nu s-a concretizat, iar dup\xc4\x83 \xc3\xaenfiin\xc8\x9barea Pas\xc4\x83rea Rock, piesa a intrat \xc3\xaen repertoriul noului supergrup, figur\xc3\xa2nd pe CD-ul Legenda (2016). \xc3\x8en anul 2013, Kappl finalizeaz\xc4\x83 \xc3\xaen studio proiectul Me\xc8\x99terul Manole. Cu aceast\xc4\x83 ocazie, muzicianul declara \xc3\xaentr-un interviu:_NEWLINE_\xe2\x80\x9eOpera reprezint\xc4\x83 o lucrare muzical\xc4\x83 ampl\xc4\x83, pe un libret scris \xc3\xaen anii '70 de Victor C\xc3\xa2rcu. Aceast\xc4\x83 lucrare poate fi prezentat\xc4\x83 at\xc3\xa2t sub forma operei clasice, c\xc3\xa2t \xc8\x99i sub form\xc4\x83 concertant\xc4\x83. Na\xc8\x99terea \xc2\xabMe\xc8\x99terului Manole\xc2\xbb a fost la fel de grea ca \xc8\x99i realizarea construc\xc8\x9biilor acestuia. Greutatea a constat, \xc3\xaen primul r\xc3\xa2nd, \xc3\xaen g\xc4\x83sirea limbajului muzical care s\xc4\x83 fie \xc3\xaen concordan\xc8\x9b\xc4\x83 cu textul. \xc3\x8en momentul \xc3\xaen care am g\xc4\x83sit acest limbaj, de inspira\xc8\x9bie folcloric\xc4\x83, bine\xc3\xaen\xc8\x9beles, am \xc3\xaenceput lucrul, care a durat din 2008 p\xc3\xa2n\xc4\x83 ast\xc4\x83zi (2013), cu o \xc3\xaentrerupere de doi ani. \xe2\x80\x9d_NEWLINE_\xe2\x80\x94Josef Kappl\n_START_SECTION_\nPremiera operei\n_START_PARAGRAPH_\nPremiera na\xc8\x9bional\xc4\x83 a operei de rock simfonic Me\xc8\x99terul Manole a avut loc la 30 noiembrie 2013, \xc3\xaen Sala Capitol din Timi\xc8\x99oara, cu participarea Filarmonicii Banatul, condus\xc4\x83 de dirijorul Radu Popa. C\xc3\xa2teva detalii despre proiect, dezv\xc4\x83luite de Kappl cu prilejul acestei premiere:_NEWLINE_\xe2\x80\x9eLa acest concept \xc3\xae\xc8\x99i vor aduce contribu\xc8\x9bia peste o sut\xc4\x83 de persoane. Aproape 60 de muzicieni de la Filarmonica Banatul, cei din corul \xc2\xabIon Rom\xc3\xa2nu\xc2\xbb, muzicienii din trupa rock, al\xc4\x83turi de invita\xc8\x9bii Mircea Baniciu \xc8\x99i Ovidiu Lipan \xc8\x9a\xc4\x83nd\xc4\x83ric\xc4\x83, c\xc3\xa2t \xc8\x99i soli\xc8\x99tii Mihaela I\xc8\x99pan \xc8\x99i Dan Patac\xc4\x83. Am lucrat mult la acest spectacol \xc8\x99i sper\xc4\x83m s\xc4\x83 ias\xc4\x83 bine. (...) Spectacolul are trei acte \xc8\x99i dureaz\xc4\x83 mai bine de o or\xc4\x83 \xc8\x99i jum\xc4\x83tate. Am lucrat efectiv p\xc3\xa2n\xc4\x83 la sf\xc3\xa2r\xc8\x99itul anului 2012. Aceast\xc4\x83 oper\xc4\x83 rock-simfonic s-a nimerit s\xc4\x83 apar\xc4\x83 \xc3\xaen perioada \xc3\xaen care Timi\xc8\x99oara candideaz\xc4\x83 la titlul de Capital\xc4\x83 Cultural\xc4\x83 European\xc4\x83. Astfel doresc s\xc4\x83 pun \xc8\x99i eu um\xc4\x83rul cu acest proiect. \xe2\x80\x9d_NEWLINE_\xe2\x80\x94Josef Kappl_NEWLINE_Criticul muzical Mimo Obradov scria \xc3\xaentr-o recenzie publicat\xc4\x83 \xc3\xaen ziarul Vestul din 2 decembrie 2013:_NEWLINE_\xe2\x80\x9ePremiera lucr\xc4\x83rii a fost concentrat\xc4\x83 pe interpretarea muzical\xc4\x83, f\xc4\x83r\xc4\x83 elemente scenografice, de actorie, lumini \xc8\x99i proiec\xc8\x9bii. Orchestra Filarmonicii Banatul, condus\xc4\x83 de dirijorul Radu Popa, l-a acompaniat \xc3\xaen debutul partiturii pe Mircea Baniciu care a c\xc3\xa2ntat tema principal\xc4\x83 a operei \xe2\x80\x93 \xc2\xabPe Arge\xc8\x99 \xc3\xaen jos\xc2\xbb \xe2\x80\x93 reconstruc\xc8\x9bie mai elaborat\xc4\x83 a c\xc3\xa2ntecului \xc2\xabMe\xc8\x99terul Manole\xc2\xbb, ap\xc4\x83rut pe un disc EP al forma\xc8\x9biei Phoenix \xc3\xaen 1973. Elementele rock au fost plasate cu discre\xc8\x9bie \xc8\x99i rafinament de Josef Kappl, la bas electric, Ionu\xc8\x9b Doroban\xc8\x9bu, la chitar\xc4\x83 electric\xc4\x83 \xc8\x99i Cristian Ra\xc8\x9biu, la setul de tobe, \xc3\xaen baza orchestra\xc8\x9biei \xc3\xaen care dominante au fost orchestra, corzile, al\xc4\x83murile, cu momente accentuate ale percu\xc8\x9biei, la care a contribuit \xc8\x99i Ovidiu Lipan, \xc3\xaenc\xc4\x83 un fost component al forma\xc8\x9biei Phoenix. (...) \xc3\x8enclinat\xc4\x83 mai mult \xc3\xaenspre expresia simfonic\xc4\x83, uneori chiar cu tu\xc8\x99e wagneriene, muzica a fost fericit augmentat\xc4\x83 cu elemente ale etosului euroasiatic, ritmurile impare, nuan\xc8\x9b\xc4\x83rile coloristice \xc3\xaembog\xc4\x83\xc8\x9bite prin sonorit\xc4\x83\xc8\x9bile dudukului armenesc \xc8\x99i ale viorii maramure\xc8\x99ene, partiturile corale elaborate cu mare grij\xc4\x83 la detalii \xc8\x99i \xc3\xaen slujba exprim\xc4\x83rii firului epic. (...) \xc3\x8enceputul \xc8\x99i finalul operei au fost de mare efect, demonstr\xc3\xa2nd abilitatea compozitorului, despre care s-ar putea spune c\xc4\x83 este, nu la prima, ci, poate, a zecea oper\xc4\x83! La final, dup\xc4\x83 bisul cu cele \xc2\xabdou\xc4\x83 mari hit-uri\xc2\xbb, cum a anun\xc8\x9bat dirijorul Radu Popa \xe2\x80\x93 prologul \xc2\xabPe Arge\xc8\x99 \xc3\xaen jos\xc2\xbb \xc8\x99i epilogul \xc2\xabCu inima mut\xc4\x83\xc2\xbb \xe2\x80\x93 cei aproape nou\xc4\x83zeci de instrumenti\xc8\x99ti \xc8\x99i membri ai corului au fost acoperi\xc8\x9bi de un val impresionant de aplauze, \xc3\xaenso\xc8\x9bite cu ova\xc8\x9bii la adresa autorului. \xe2\x80\x9d_NEWLINE_\xe2\x80\x94Mimo Obradov, Vestul, 2 decembrie 2013_NEWLINE_Pe 31 mai 2014 apare o edi\xc8\x9bie bilingv\xc4\x83, \xc3\xaen rom\xc3\xa2n\xc4\x83 \xc8\x99i german\xc4\x83, a c\xc4\x83r\xc8\x9bii lui Victor C\xc3\xa2rcu, publicate ini\xc8\x9bial \xc3\xaen 2007. Traducerea \xc3\xaen german\xc4\x83 \xc3\xaei apar\xc8\x9bine scriitorului Walter Roth._NEWLINE_La cinci ani dup\xc4\x83 premier\xc4\x83, pe 10 decembrie 2018, opera Me\xc8\x99terul Manole este din nou prezentat\xc4\x83 publicului timi\xc8\x99oarean. Din distribu\xc8\x9bia spectacolului fac parte: baritonul Dan Patac\xc4\x83 (Manole-Alb), mezzo-soprana Mihaela I\xc8\x99pan (Miruna \xe2\x80\x93 o alternativ\xc4\x83 a personajului Ana din balada popular\xc4\x83), bas-baritonul Lucian Oni\xc8\x9ba (Manole-Negru) \xc8\x99i, ca invitat special, Radu Alm\xc4\x83\xc8\x99an de la Bosquito (Povestitorul). De asemenea, particip\xc4\x83 Orchestra \xc8\x99i Corul Filarmonicii Banatul din Timi\xc8\x99oara, dirijate de Radu Popa, precum \xc8\x99i autorul Ioji Kappl, care interpreteaz\xc4\x83 partitura chitarei bas \xc3\xaen grup de trio rock, al\xc4\x83turi de Ion Doroban\xc8\x9bu (chitar\xc4\x83) \xc8\x99i Cristian Ra\xc8\x9biu (tobe)."